อธิบดีกรมอนามัย แนะนำ 5 มาตรการข้อควรปฎิบัติของกิจการบางแห่งที่สามารถเปิดทำการได้
อธิบดีกรมอนามัย แนะนำ 5 มาตรการข้อควรปฎิบัติของกิจการบางแห่งที่สามารถเปิดทำการได้แพทย์หญิงพรรณพิมล วิปุลากร อธิบดีกรมอนามัย กล่าวว่า รัฐบาลได้ผ่อนปรนมาตรการในระยะที่ 2 โดยอนุญาตให้เปิดกิจการบางแห่งเพิ่มเติมในวันพรุ่งนี้ (17 พ.ค.63) อาทิ ร้านอาหาร / เครื่องดื่มในอาคารสำนักงาน โรงยิม สนามกีฬา ฟิตเนส สถานทันตกรรม คลินิกเวชกรรมเสริมความงามที่ทำเฉพาะเรือนร่างและห้างสรรพสินค้า ดังนั้นเพื่อความปลอดภัยของทั้งผู้ประกอบการและประชาชนที่ไปใช้บริการในสถานที่ดังกล่าว จึงควรมีมาตรการในการป้องกันและเฝ้าระวังให้ปลอดภัยจากโรคโควิด-19 และปฏิบัติตามข้อกำหนดของสถานที่อย่างเคร่งครัดเพื่อความปลอดภัยใน “ 5 มาตรการ การ์ดต้องไม่ตก” ประกอบด้วย การทำความสะอาดบริเวณโดยรอบพื้นที่ทั้งหมด ซึ่งหากเป็นระบบปรับอากาศจะต้องเน้นการระบายและปรับอากาศรองรับ / ผู้ให้ และผู้รับบริการต้องสวมหน้ากากอนามัยตลอดเวลา หรือสวมใส่ face shield ซึ่งหากผู้รับบริการไม่ให้ความร่วมมือในการสวมใส่หน้ากากอนามัยก็จะไม่ได้รับบริการ / บริการจุดล้างมือ / กำหนดจุดเว้นระยะห่าง 1 - 2 เมตร / และควบคุมจำนวนคน เชื่อว่า หากผู้ให้และผู้รับบริการสามารถปฏิบัติตามมาตรการดังกล่าวได้ จะช่วยทำให้การผ่อนปรนระยะที่ 2 สามารถเดินหน้าต่อไปได้อย่างมีประสิทธิภาพอธิบดีกรมอนามัย กล่าวเพิ่มเติมว่า กรมอนามัย ยังได้ปฏิบัติการลงพื้นที่ตรวจประเมินการดำเนินงานตามมาตรการและตรวจวัดด้านอนามัยสิ่งแวดล้อม (ความสะอาดของอาหาร น้ำ อากาศ และการจัดการขยะ) พบว่า ผู้ให้บริการมากกว่าร้อยละ 95 ปฏิบัติตามมาตรการที่กำหนดไว้ พร้อมยืนยันว่า จะยังดำเนินการสุ่มตรวจสถานที่ต่างๆ อย่างต่อเนื่อง